A re kgutleleng morao ka leihlo la kelello re leke ho bona hore na mohlomong ho ile ha etsahalang ketsahalong eo. Monna ya ratang Bibele o etsa qeto ya ho ya mamela puo ya phatlalatsa, e ileng ya bapatswa koranteng ya The Irish Times. Ha a fihla holong, o sokola ho fumana setulo hobane ho tletse. Empa ha a se a se fumane, o mamela ka hloko ha sebui se moriri o mosweu, se ditedu le se apereng baki e telele e ntsho se bea puo. Sebui se fana ka puo se ntse se ya kwana le kwana sethalleng, se hlalosa mangolo ka tsela e utlwahalang mme se etsa hore monna yane a utlwisise seo Bibele e se rutang. Le hoja ho se na microphone, lentswe la sebui le utlwahala hohle ka holong mme bamamedi ba qeta hora le halofo ba mametse ka hloko. Ka nako ya ho botsa dipotso, O’Connor le metswalle ya hae ba hlaba sebui ka dipotso tse sa feleng, empa se araba dipotso tseo kaofela se sebedisa Bibele. Bamamedi ba bontsha hore ba dumellana le yena ka ho opa matsoho. Ha letshwele le se le kgutsitse, monna yane ya ratang Bibele o ya ho sebui le ho barababo rona ho ya ba bolella hore o batla ho ithuta Bibele. Batho ba kileng ba ba teng diketsahalong tsena ba re ena ke tsela eo batho ba bangata ba ileng ba ithuta nnete ka yona.